ישעיהו פרק א

מבוא

ישעיהו הנביא המתהלך ברחובות ירושלים, מקונן על כך שעיר הצדק הפכה להיות כרשעת סדום. הנביא מוכיח את ההנהגה ואת העם כולו, את באי המקדש, השופטים, השרים, הסוחרים וכלל החברה, על כך שעבודת ה' במקדש מנותקת מעבודת ה' במצוות בין אדם לחברו, וירושלים מלאה עוולה מרמס ושפיכות דמים. הנביא מבטיח שירושלים תחזור להיות 'עיר הצדק, קריה נאמנה'. תיקון זה יגיע או בדרכי חזרה בתשובה של העם או בדרך קשה של פורענות.

שאלות מכוונות למידה

א. על מה זועק הנביא?

ב. מדוע הכעס הגדול, אם החברה מנהלת חיים דתיים שלמים סביב בית המקדש?

ג. מהן אפשרויות התיקון?

|  |
| --- |
| מבוא לפרק א  |

הנבואה הפותחת את ספר ישעיהו, מעצימה ומדגישה שני עניינים מרכזיים אשר חוזרים ומופיעים בנבואות ישעיהו השונות:

א. עבודת ה' במקדש חייבת להיות מחוברת לעבודת ה' בעשיית צדקה ומשפט. אם ההנהגה, והחברה כולה מלאה בעוולה ומרמה, הרי שגם עבודת ה' במקדש ובתפילה לא יתקבלו לרצון לפני ה'.

ב. תיקון העולם וכילוי הרשעה - יגיעו בכל מקרה, כהבטחה אלוקית. ישנן שתי דרכים להגיע אל אותו התיקון: או על ידי חזרה בתשובה ותיקון העוולות, או חלילה - על ידי עונש ופורענות מיד הקב"ה אשר תכלה את הרשעה.

בפרק א שלובים שני עניינים מרכזיים אלו, יחדיו, על ידי פניית ישעיהו אל אנשי ירושלים החטאים, אשר יושבים בעירם ומקיימים את עבודת המקדש כהלכתה, אך הופכים אותה להיות ריקה מתוכן, מכיוון שבו זמנית מלאה העיר במשפט שקר, בשוחד, במרמה ואף בשפיכות דמים. ישעיהו מבטיח כי סופה של ירושלים יהיה לשוב ולהיות "עיר הצדק קריה נאמנה". אך שתי אפשרויות עומדות בפני העם, כיצד להגיע אל אותו התיקון:

**האחת** על ידי חזרה בתשובה, ופסוקים רבים קוראים לאותה תשובה.

**והשנייה**, אם לא תבוא התשובה, על ידי עונש מדי הקב"ה, ופסוקים רבים מתארים את הפורענות אשר תגיע.

|  |
| --- |
| החטא, העונש וההצלה[פסוקים א-ט] |

****פסוק א: רקע לנבואת ישעיהו****

ישעיהו א, א

חֲזוֹן יְשַׁעְיָהוּ בֶן אָמוֹץ אֲשֶׁר חָזָה עַל יְהוּדָה וִירוּשָׁלִָם בִּימֵי עֻזִּיָּהוּ יוֹתָם אָחָז יְחִזְקִיָּהוּ מַלְכֵי יְהוּדָה:

1. אלו שלושה דברים אנו למדים מפסוק א על הנביא:

|  |  |
| --- | --- |
| א. שמו של הנביא: |  |
| ב. המלכות עליה נאמרה הנבואה: |  |
| ג. זמנו ההיסטורי של הנביא: |  |

* ****משמעות המילה "חזון"****
* ****ישעיהו א, א****

ולפי שהן תוכחות קושי, קראם "חזון", שהוא הקשה מעשרה לשונות שנקראת נבואה.

פסוקים ב-ד: החטא

ישעיהו פרק א

(ג) יָדַע שׁוֹר קֹנֵהוּ, וַחֲמוֹר אֵבוּס בְּעָלָיו; יִשְׂרָאֵל לֹא יָדַע, עַמִּי לֹא הִתְבּוֹנָן:

השור מכיר את בעליו ונכנע למעבידו / חמור נכנע לבעליו כי הוא יודע שבעליו מספקים לו את האבוס / לעומת זאת ישראל לא מכירים ולא נכנעים לאדונם לה'.

(ד) הוֹי גּוֹי חֹטֵא, עַם כֶּבֶד עָוֹן, זֶרַע מְרֵעִים, **בָּנִים** מַשְׁחִיתִים; עָזְבוּ אֶת ה', נִאֲצוּ אֶת קְדוֹשׁ יִשְׂרָאֵל, נָזֹרוּ אָחוֹר:

נזורו אחור - התרחקו ונבדלו מה' (מלשון התנזרות או מלשון זרים).

שאלה 2ג מבוססת של שאלת בגרות חורף תשע"ד

1. עיין בפסוקים ב-ד, וענה:

א. מהו החטא שהנביא מוכיח בו את העם? (ע"פ פסוק ד)?

ב. מהי המידה הרעה שהיא לדעת הנביא השורש של החטא (ע"פ פסוקים ב-ג)?

ג. כיצד **ההשוואה הניגודית** לשור וחמור מחזקת את התוכחה של הנביא (פסוק ג)?

ד. בתוכחה, הנביא מכנה פעמים את העם בכינוי **"בנים",** מדוע הוא בחר בכינוי זה?

* ****ההדרגתיות בתיאור העם וחטאיו****

ישעיהו פרק א, ד

הוֹי

**גּוֹי** חֹטֵא,

**עַם** כֶּבֶד עָוֹן,

**זֶרַע** מְרֵעִים,

**בָּנִים** מַשְׁחִיתִים, עָזְבוּ אֶת ה', נִאֲצוּ אֶת קְדוֹשׁ יִשְׂרָאֵל, נָזֹרוּ אָחוֹר:

1. **בפסוק ד הנביא מתאר בהדרגתיות כפולה את העם ואת חטאיו.**

**א. מה מאפיין את הדרגתיות שיש בכינויים של העם? ומה ההדרגתיות שיש בתיאור החטאים של העם?**

**ב. ההדרגתיות של כינויי העם הפוכים מההדרגתיות של תיאור החטאים, במה? ומה משמעותה?**

****פסוקים ה-ט: העונש - תיאור הארץ החבולה****

ישעיהו פרק א

(ה) עַל מֶה תֻכּוּ עוֹד, תּוֹסִיפוּ סָרָה? כָּל רֹאשׁ לָחֳלִי, וְכָל לֵבָב דַּוָּי:

(ו) מִכַּף רֶגֶל וְעַד רֹאשׁ אֵין בּוֹ מְתֹם, פֶּצַע וְחַבּוּרָה וּמַכָּה טְרִיָּה; לֹא זֹרוּ וְלֹא חֻבָּשׁוּ וְלֹא רֻכְּכָה בַּשָּׁמֶן:

(ז) אַרְצְכֶם שְׁמָמָה, עָרֵיכֶם שְׂרֻפוֹת אֵשׁ, אַדְמַתְכֶם לְנֶגְדְּכֶם זָרִים אֹכְלִים אֹתָהּ, וּשְׁמָמָה כְּמַהְפֵּכַת זָרִים:

(ח) וְנוֹתְרָה בַת צִיּוֹן כְּסֻכָּה בְכָרֶם, כִּמְלוּנָה בְמִקְשָׁה, כְּעִיר נְצוּרָה:

(ט) לוּלֵי ה' צְבָאוֹת הוֹתִיר לָנוּ שָׂרִיד כִּמְעָט, כִּסְדֹם הָיִינוּ לַעֲמֹרָה דָּמִינוּ: ס

שאלה מתוך בגרות חורף תשע"ד

1. לאחר שהנביא פירט את חטאי העם, הוא מתאר את עונשה של הארץ ע"י שני משלים.

א. הסבר בלשונך את "משל החולה" המובא בפסוקים ה-ז? פרט מה המשל ומה הנמשל.

ב. הסבר בלשונך את "משל הסוכה בכרם" בפסוקים ז-ח? פרט מה המשל ומה הנמשל.

ג. מה המציאות שמצטיירת ממצבה של הארץ ושל ירושלים, לאור משלים אילו?

הרקע ההיסטורי לנבואה ישעיהו בפרק א פסוקים ה-ט

מלכים ב יח

(ט) וַיְהִי בַּשָּׁנָה הָרְבִיעִית לַמֶּלֶךְ חִזְקִיָּהוּ הִיא הַשָּׁנָה הַשְּׁבִיעִית לְהוֹשֵׁעַ בֶּן אֵלָה מֶלֶךְ יִשְׂרָאֵל

 עָלָה שַׁלְמַנְאֶסֶר מֶלֶךְ אַשּׁוּר עַל שֹׁמְרוֹן וַיָּצַר עָלֶיהָ:

(י) וַיִּלְכְּדֻהָ מִקְצֵה שָׁלֹשׁ שָׁנִים בִּשְׁנַת שֵׁשׁ לְחִזְקִיָּה הִיא שְׁנַת תֵּשַׁע לְהוֹשֵׁעַ מֶלֶךְ יִשְׂרָאֵל נִלְכְּדָה שֹׁמְרוֹן:

(יא) **וַיֶּגֶל מֶלֶךְ אַשּׁוּר אֶת יִשְׂרָאֵל** אַשּׁוּרָה וַיַּנְחֵם בַּחְלַח וּבְחָבוֹר נְהַר גּוֹזָן וְעָרֵי מָדָי:

(יב) עַל אֲשֶׁר לֹא שָׁמְעוּ בְּקוֹל ה' אֱלֹהֵיהֶם וַיַּעַבְרוּ אֶת בְּרִיתוֹ אֵת כָּל אֲשֶׁר צִוָּה מֹשֶׁה עֶבֶד ה' וְלֹא שָׁמְעוּ וְלֹא עָשׂוּ: פ

(יג) וּבְאַרְבַּע עֶשְׂרֵה שָׁנָה לַמֶּלֶךְ חִזְקִיָּה עָלָה סַנְחֵרִיב מֶלֶךְ אַשּׁוּר **עַל כָּל עָרֵי יְהוּדָה הַבְּצֻרוֹת וַיִּתְפְּשֵׂם:**

(יד) וַיִּשְׁלַח חִזְקִיָּה מֶלֶךְ יְהוּדָה אֶל מֶלֶךְ אַשּׁוּר לָכִישָׁה לֵאמֹר חָטָאתִי שׁוּב מֵעָלַי אֵת אֲשֶׁר תִּתֵּן עָלַי אֶשָּׂא

 וַיָּשֶׂם מֶלֶךְ אַשּׁוּר עַל חִזְקִיָּה מֶלֶךְ יְהוּדָה שְׁלֹשׁ מֵאוֹת כִּכַּר כֶּסֶף וּשְׁלֹשִׁים כִּכַּר זָהָב:

(טו) וַיִּתֵּן חִזְקִיָּה אֶת כָּל הַכֶּסֶף הַנִּמְצָא בֵית ה' וּבְאֹצְרוֹת בֵּית הַמֶּלֶךְ:...

(יז) וַיִּשְׁלַח מֶלֶךְ אַשּׁוּר אֶת תַּרְתָּן וְאֶת רַב סָרִיס וְאֶת רַב שָׁקֵה מִן לָכִישׁ אֶל הַמֶּלֶךְ חִזְקִיָּהוּ

 **בְּחֵיל כָּבֵד יְרוּשָׁלִָם וַיַּעֲלוּ וַיָּבֹאוּ יְרוּשָׁלִַם...**

צבא סנחריב עולה על ירושלים ושם עליה מצור, במטרה להחריב את ממלכת יהודה ולהגלות את תשוביה

מתנהל משא ומתן, סנחריב ושליחיו דורשים כניעה מוחלטת וחזקיהו ושליחיו מסרבים

חזקיהו מתפלל אל ה'

בסוף פרק יט , נבואת ישעיהו שירושלים תנצל, ותיאור כיצד ירושלים ניצלת ע"י נס:

מלכים ב יט

(כ) וַיִּשְׁלַח יְשַׁעְיָהוּ בֶן אָמוֹץ אֶל חִזְקִיָּהוּ לֵאמֹר...

(כא) זֶה הַדָּבָר אֲשֶׁר דִּבֶּר ה' עָלָיו...

(לא) **כִּי מִירוּשָׁלִַם תֵּצֵא שְׁאֵרִית וּפְלֵיטָה** מֵהַר צִיּוֹן קִנְאַת ה' צְבָאוֹת תַּעֲשֶׂה זֹּאת: ס

(לב) לָכֵן כֹּה אָמַר ה' אֶל מֶלֶךְ אַשּׁוּר

 לֹא יָבֹא אֶל הָעִיר הַזֹּאת וְלֹא יוֹרֶה שָׁם חֵץ וְלֹא יְקַדְּמֶנָּה מָגֵן וְלֹא יִשְׁפֹּךְ עָלֶיהָ סֹלְלָה:

(לג) בַּדֶּרֶךְ אֲשֶׁר יָבֹא בָּהּ יָשׁוּב וְאֶל הָעִיר הַזֹּאת לֹא יָבֹא נְאֻם ה':

(לד) וְגַנּוֹתִי אֶל הָעִיר הַזֹּאת לְהוֹשִׁיעָהּ לְמַעֲנִי וּלְמַעַן דָּוִד עַבְדִּי:

(לה) וַיְהִי בַּלַּיְלָה הַהוּא וַיֵּצֵא מַלְאַךְ ה' וַיַּךְ בְּמַחֲנֵה אַשּׁוּר מֵאָה שְׁמוֹנִים וַחֲמִשָּׁה אָלֶף

 וַיַּשְׁכִּימוּ בַבֹּקֶר וְהִנֵּה כֻלָּם פְּגָרִים מֵתִים:

(לו) וַיִּסַּע וַיֵּלֶךְ וַיָּשָׁב סַנְחֵרִיב מֶלֶךְ אַשּׁוּר וַיֵּשֶׁב בְּנִינְוֵה:

רד"ק, ישעיהו א, ח

ונותרה בת ציון כסוכה בכרם - כי רוב ערי יהודה היו חרבות, ובימי חזקיהו כל הערים הבצורות תפשם מלך אשור והנה נותרה ירושלים לבדה כמו הסוכה שהיא בכרם.

שאלה מתוך בגרות חורף תשע"ד

1. עיין בפסוקים ממלכים ב פרקים יח-יט ובדברי הרד"ק. מה הם האירועים ההיסטוריים שרומז עליהם ישעיהו אצלינו בפרק א פסוקים ה-ט ובעיקר בפסוק ח במשל "הסוכה בכרם"?

ההצלה והסכנה

יש לשים לב לתיאור ירושלים הנשארת לפליטה מכל חורבן הארץ, כפי שמתואר בספר מלכים ובספר ישעיהו:

**מחד,** תושבי ירושלים חווים נס גדול והצלה פלאית, שוודאי יד ה' היא שהצילה אותם מן הפורענות. מנקודת מבט זו, הכינוי 'ונותרה בת ציון כסוכה בכרם' הוא ביטוי של **הצלה וישועה**.

אך**מאידך,** מצבה של ירושלים הוא כפליטה מתוך חורבן גדול אשר סבב אותה. אמנם היא ניצלה, אך הודגם בפניה משמעות הפורענות הגדולה אשר יכולה להגיע, **והסכנה הממשית לקיומה הומחשה בפניה.**

פסוק ט: חורבן ירושלים כחורבן סדום

ישעיהו פרק א

(ט) לוּלֵי֙ יְהֹוָ֣ה צְבָא֔וֹת הוֹתִ֥יר לָ֛נוּ שָׂרִ֖יד כִּמְעָ֑ט, כִּסְדֹ֣ם הָיִ֔ינוּ לַעֲמֹרָ֖ה דָּמִֽינוּ׃ ס

מלבי****"ם****

לולי ה' צבאות - אם לא היה משאיר לנו שארית מעט בחסדו, אז כסדום היינו.

הפסיק לאחר המילה "כמעט", הוא לפי טעמי המקרא (מתחת למילה 'כמעט', יש אתנחתא) וכך גם פיסק ופירש המלבי"ם.

1. **הסבר** **בלשונך** את פסוק ט', לפי הפיסוק של טעמי המקרא ופירוש המלבי"ם.
* ****רש"י, ישעיהו א****, ט

כמעט כסדום היינו - כולנו כלים.

רש"י, בניגוד לטעמים, מחבר את המילה 'כמעט' לצלע השנייה של הפסוק. 'כמעט כסדום היינו'.

|  |
| --- |
| [תוכחה על עבודת ה' ללא צדקה ומשפט, וקריאה לתשובה](http://lilmod.cet.ac.il/ShowItem.aspx?ItemID=35f1ae96-2521-44cd-952b-b665574069c9&lang=HEB)[פסוקים י-כ] |

ישעיהו פרק א

(י) שִׁמְעוּ דְבַר ה', קְצִינֵי סְדֹם; הַאֲזִינוּ תּוֹרַת אֱלֹהֵינוּ, עַם עֲמֹרָה:

(יא) לָמָּה לִּי רֹב זִבְחֵיכֶם? יֹאמַר ה'; שָׂבַעְתִּי עֹלוֹת אֵילִים וְחֵלֶב מְרִיאִים, וְדַם פָּרִים וּכְבָשִׂים וְעַתּוּדִים לֹא חָפָצְתִּי:

(יב) כִּי תָבֹאוּ לֵרָאוֹת פָּנָי, מִי בִקֵּשׁ זֹאת מִיֶּדְכֶם, רְמֹס חֲצֵרָי?:

(יג) לֹא תוֹסִיפוּ הָבִיא מִנְחַת שָׁוְא, קְטֹרֶת תּוֹעֵבָה הִיא לִי, חֹדֶשׁ וְשַׁבָּת קְרֹא מִקְרָא לֹא אוּכַל אָוֶן וַעֲצָרָה:

חֹדֶשׁ וְשַׁבָּת קְרֹא מִקְרָא - ר"ח, שבת ושאר מועדים שנקראים מקראי קודש

לא אוּכַל אָוֶן וַעֲצָרָה - אינני יכול לסבול את חיבור שאתם מחברים בין הפשע (האון) לבין האסיפה שלכם במועדים (עצרה)

(יד) חָדְשֵׁיכֶם וּמוֹעֲדֵיכֶם שָׂנְאָה נַפְשִׁי, הָיוּ עָלַי לָטֹרַח, נִלְאֵיתִי נְשֹׂא: נִלְאֵיתִי נְשֹׂא - לא אוכל לשאת ולסבול אותם.

(טו) וּבְפָרִשְׂכֶם כַּפֵּיכֶם אַעְלִים עֵינַי מִכֶּם, גַּם כִּי תַרְבּוּ תְפִלָּה אֵינֶנִּי שֹׁמֵעַ, יְדֵיכֶם דָּמִים מָלֵאוּ:

מהו יחס ה' לעבודת המקדש כפי שהנביא מתאר אותה בנבואתו?

1. בפסוקים י-טו מתוארות מצוות רבות של **בן אדם למקום**, אשר העם מקיים. בטבלה שלפניך מובא בטור הימיני כל המצוות שהעם מקיים. רשום בטור השמאלי (צטט) מהו היחס של ה' לקיום המצוות הללו.

|  |  |  |  |
| --- | --- | --- | --- |
|  | **קיום המצווה על ידי העם**  |  | **יחס של ה' לקיום המצווה** |
| **עבודת הקורבנות במקדש**  | רֹב זִבְחֵיכֶם | ◄ | לָמָּה לִּי |
| עֹלוֹת אֵילִים וְחֵלֶב מְרִיאִים | ◄ |  |
| וְדַם פָּרִים וּכְבָשִׂים וְעַתּוּדִים | ◄ |  |
| **המנחה והקטורת** | הָבִיא מִנְחַת | ◄ |  |
| קְטֹרֶת | ◄ |  |
| **עצרות קודש ותפילה** | תָבֹאוּ לֵרָאוֹת פָּנָי  | ◄ |  |
| חֹדֶשׁ וְשַׁבָּת קְרֹא מִקְרָא  | ◄ |  |
| חָדְשֵׁיכֶם וּמוֹעֲדֵיכֶם  | ◄ |  |
| וּבְפָרִשְׂכֶם כַּפֵּיכֶם  | ◄ |  |
| תַרְבּוּ תְפִלָּה | ◄ | אֵינֶנִּי שֹׁמֵעַ |

****תוכחה על עבודת ה' שאינה מתקבלת לרצון****

ישעיהו מוכיח את העם על כך שעבודת ה' במקדש, התפילות והחגים, אינם מתקבלים לרצון בפני ה'. אמנם בתחילת הפרק שמענו על כך שהם 'בנים מרעים', אך פירוט של חטאי העם עוד לא תוארו. גם בחלק השני של הפרק בפסוקים י-טו ישנו רק רמז מה הם החטאים של העם שבגללם עבודת ה' לא מתקבלת. פירוט ותיאור חטאי העם יפורט בחלקה השלישי של הנבואה, אך כבר בסוף החלק השני, הנבואה מסתיימת בקריאה לתיקון ולאפשרות התשובה.

1. עיין בפסוקים י-טו, וענה:

א. בפסוקים אלו הנביא חוזר שוב ושוב על הטענה, שהמצוות הללו שהעם מקיים, אינן מתקבלות ברצון לפני ה'. מדוע? צטט מהו החטא הנורא, שהנביא רומז עליו, שמעקב את קבלת המצוות ברצון לפני ה'.

ב. כתוב **בלשונך** פיסקה קצרה, המסכמת את הביקורת החמורה שמצביע עליה הנביא בפסוקים אילו?

****קריאה לתשובה****

ישעיהו פרק א

(טז) **רַחֲצוּ**, **הִזַּכּוּ** ,**הָסִירוּ** רֹעַ מַעַלְלֵיכֶם מִנֶּגֶד עֵינָי, **חִדְלוּ** הָרֵעַ:

(יז) **לִמְדוּ** הֵיטֵב, **דִּרְשׁוּ** מִשְׁפָּט, **אַשְּׁרוּ** חָמוֹץ, **שִׁפְטוּ** יָתוֹם, **רִיבוּ** אַלְמָנָה:

לימדו היטב – לימדו עצמכם לעשות טוב / אשרו חמוץ – הדריכו את הגזלן שישובו מדרכו הרעה

(יח) לְכוּ נָא וְנִוָּכְחָה יֹאמַר ה', אִם יִהְיוּ חֲטָאֵיכֶם כַּשָּׁנִים - כַּשֶּׁלֶג יַלְבִּינוּ, אִם יַאְדִּימוּ כַתּוֹלָע - כַּצֶּמֶר יִהְיוּ:

ה' אומר לעם בואו ונתדיין, אך מכיון שלישראל אין טיעונים להצדיק את מעשיהם ה' מודיע להם שאם הם יעשו תשובה ה' ימחוק את עוונותיהם.

JKS

(יט) אִם תֹּאבוּ וּשְׁמַעְתֶּם, טוּב הָאָרֶץ תֹּאכֵלוּ:

(כ) וְאִם תְּמָאֲנוּ וּמְרִיתֶם, חֶרֶב תְּאֻכְּלוּ, כִּי פִּי ה' דִּבֵּר: ס

בפסוקים טז-יז, קורא הנביא לתשובה. מתוך ריבוי פעלי התשובה, אנו למדים על רוב חטאיהם ומעשיהם הרעים, אך גם על אפשרות התיקון והתשובה.

1. אילו חטאים מוגדרים ניתן ליחס לישראל מתוך דבריו אלו של הנביא?

****שתי דרכים לתיקון****

בפסוקים יט-כ: ישעיהו מציג כאמור, שתי דרכים לתיקון, אשר מובטח שאחת מהם תגענה:

(יט) אִם **תֹּאבוּ** **וּשְׁמַעְתֶּם** טוּב הָאָרֶץ **תֹּאכֵלוּ**:

(כ) וְאִם **תְּמָאֲנוּ** **וּמְרִיתֶם** חֶרֶב **תְּאֻכְּלוּ**...

שאלה מתוך בגרות קיץ תשע"ד

1. עיין בפסוקים יט-כ, וענה:

א. כתוב בלשונך מה שתי הדרכים לתיקון שהנביא מציג? ומה תהיה התוצאות של כל דרך?

ב. הנביא משתמש פעמים בפועל "אכל" אך בהיפוך משמעות, כך שהצליל שלה נשאר דומה אך משמעותה הפוכה. מה המשמעות של מילה זו בפסוק יט? ומה משמעותה בפסוק כ?

* ההשוואה לסדום ועמורה

ישעיהו פרק א פסוקים ט-י

(העונש - פס' ט') **...**לוּלֵי ה' צְבָאוֹת הוֹתִיר לָנוּ שָׂרִיד כִּמְעָט **כִּסְדֹם** הָיִינוּ **לַעֲמֹרָה** דָּמִינוּ: ס

(החטא - פס' י') שִׁמְעוּ דְבַר ה' קְצִינֵי **סְדֹם** הַאֲזִינוּ תּוֹרַת אֱלֹהֵינוּ עַם **עֲמֹרָה...**

1. ישעיהו משווה פעמיים בין ישראל לבין סדום ועמורה.

א. לשם מה ישעיהו משווה את ישראל לסדום ועמורה בפסוק ט?

ב. לשם מה ישעיהו משווה את ישראל לסדום ועמורה בפסוק י?

|  |
| --- |
| [קינה על מצב החברה בציון - והבטחה להשבת הצדק](http://lilmod.cet.ac.il/ShowItem.aspx?ItemID=3c47815d-e13a-4895-9964-9e3af7cc73f2&lang=HEB)[פסוקים כא-לא] |

****קינה על מצב החברה הקלוקל בציון****, ופירוט חטאי ציון

ישעיהו פרק א

(כא) אֵיכָה הָיְתָה לְזוֹנָה קִרְיָה נֶאֱמָנָה? מְלֵאֲתִי מִשְׁפָּט, צֶדֶק יָלִין בָּהּ, וְעַתָּה מְרַצְּחִים:

(כב) כַּסְפֵּךְ הָיָה לְסִיגִים, סָבְאֵךְ מָהוּל בַּמָּיִם:

(כג) שָׂרַיִךְ סוֹרְרִים וְחַבְרֵי גַּנָּבִים, כֻּלּוֹ אֹהֵב שֹׁחַד וְרֹדֵף שַׁלְמֹנִים, יָתוֹם לֹא יִשְׁפֹּטוּ, וְרִיב אַלְמָנָה לֹא יָבוֹא אֲלֵיהֶם: פ

דעת מקרא, ישעיהו א, כב

**כספך היה לסיגים -** כספך, שהיה לפנים כסף טהור, נהפך עתה לכסף סיגים. כסף מעורב במתכות שונות... הסוחרים הרמאים שבירושלים מוכרים כלי מתכות שונות בתורת כלי כסף טהור.

**סבאך מהול במים -** יינך מעורב במים. הסוחרים הרמאים נותנים מים ביין ומוכרים אותו בתורת יין טהור.

שאלה מתוך בגרות קיץ תשע"ד

1. עיין בתוכחת ישעיהו בפסוקים כא-כג, ובפירוש דעת מקרא וענה:

א. אילו חטאים ישעיהו מזכיר בתוכחה זו?

ב. אל מי התוכחה מופנית בפסוקים אילו? ציין שתי קבוצות. ובסס את תשובתך.

****חזרת הצדק לירושלים****

ישעיהו פרק א

(כד) לָכֵן נְאֻם הָאָדוֹן ה' צְבָאוֹת, אֲבִיר יִשְׂרָאֵל: הוֹי אֶנָּחֵם מִצָּרַי, וְאִנָּקְמָה מֵאוֹיְבָי:

פתח בארבע שמות ותארים של ה' / הוי אנחם מצרי - אשכך את חרוני ואמצא נחמה ע"י שאפרע מצרי.

(כה) וְאָשִׁיבָה יָדִי עָלַיִךְ, וְאֶצְרֹף כַּבֹּר סִיגָיִךְ, וְאָסִירָה כָּל בְּדִילָיִךְ:

וְאֶצְרֹף כַּבֹּר סִיגָיִךְ - אנקה אותך מהדברים הרעים שבך ("בור" חומר ניקוי) / וְאָסִירָה כָּל בְּדִילָיִךְ - אנקה ממך את המתכת הגרועה (כצורף המנקה את המתכות היקרות)

(כו) וְאָשִׁיבָה שֹׁפְטַיִךְ כְּבָרִאשֹׁנָה, וְיֹעֲצַיִךְ כְּבַתְּחִלָּה; אַחֲרֵי כֵן יִקָּרֵא לָךְ עִיר הַצֶּדֶק, קִרְיָה נֶאֱמָנָה:

(כז) צִיּוֹן בְּמִשְׁפָּט תִּפָּדֶה, וְשָׁבֶיהָ בִּצְדָקָה:: וְשָׁבֶיהָ - ויושביה (הרטום) או עושי התשובה (רש"י).

(כח) וְשֶׁבֶר פֹּשְׁעִים וְחַטָּאִים יַחְדָּו, וְעֹזְבֵי ה' יִכְלוּ: אבל שבר יבוא על כל הפושעים והחוטאים ביחד.

רש"י ישעיהו פרק א

(כה) ואשיבה ידי עליך - מכה אחר מכה עד כלות הפושעים.

(כז) במשפט תפדה - ע"י שיהיו בה עושה משפט תפדה מעונותיה. ושביה - עושי תשובה שבתוכה.

הנביא מבטיח שירושלים תשוב להיות "עִיר הַצֶּדֶק, קִרְיָה נֶאֱמָנָה" שהיא תיקון של חטאי ירושלים המפורטים בפסוק כא "אֵיכָה הָיְתָה לְזוֹנָה קִרְיָה נֶאֱמָנָה, מְלֵאֲתִי מִשְׁפָּט צֶדֶק יָלִין בָּהּ וְעַתָּה מְרַצְּחִים".

שאלה מתוך בגרות קיץ תשע"ד

1. עיין בפסוקים כד-כח ובדברי רש"י. בפסוקים אלה הנביא מתאר שתי אפשרויות לחידוש המעמד של ירושלים ל"עִיר הַצֶּדֶק, קִרְיָה נֶאֱמָנָה".

א. הסבר בלשונך כל אחת מן האפשרויות.

ב. בסס כל אחת מן האפשרויות על לשון הכתוב.

* מבנה פסוקים כא ו-כו

ישעיהו פרק א

(כא) אֵיכָה הָיְתָה **לְזוֹנָה קִרְיָה נֶאֱמָנָה**? מְלֵאֲתִי מִשְׁפָּט, **צֶדֶק יָלִין בָּהּ**, וְעַתָּה **מְרַצְּחִים**:

...

(כו) וְאָשִׁיבָה שֹׁפְטַיִךְ כְּבָרִאשֹׁנָה, וְיֹעֲצַיִךְ כְּבַתְּחִלָּה; אַחֲרֵי כֵן יִקָּרֵא לָךְ **עִיר הַצֶּדֶק**, **קִרְיָה נֶאֱמָנָה**:

המבנה של פסוק כא בנוי על הנגדה ועל הפער הגדול בין ירושלים כפי שהייתה בתפארתה **בעבר** לבין מצבה העגום **בהווה**. התקבולת הניגודית מעצימה פער זה. פסוק כו, מתאר את ירושלים **בעתיד**, ומובטח בו כי ירושלים תשוב להיות עיר הצדק, וקריה נאמנה:

**עתיד**

**הווה**

**עבר**

|  |  |
| --- | --- |
| **פסוק כא** | **פסוק כו** |
| **בעבר** |  | **בהווה** | **בעתיד** |
| **קִרְיָה נֶאֱמָנָה** | **◄** | **זוֹנָה** | **◄** | **קִרְיָה נֶאֱמָנָה** |
| **צֶדֶק יָלִין בָּהּ** | **◄** | **מְרַצְּחִים** | **◄** | **עִיר הַצֶּדֶק** |

למעשה פסוקים כא-כו כולם, בנויים במבנה של תקבולת ניגודית:

**עבר⏴הווה**

**עתיד**

|  |  |  |
| --- | --- | --- |
| **עבר⏴ הווה** |  | **עתיד** |
| (כא) **קִרְיָה נֶאֱמָנָה** |  | (כד) **אֶנָּחֵם מִצָּרַי** |
| (כא) **מְלֵאֲתִי מִשְׁפָּט** |  | (כה) **סִיגָיִךְ** |
| (כב) **לְסִיגִים** |  | (כו) **וְאָשִׁיבָה שֹׁפְטַיִךְ** |
| (כג) **שָׂרַיִךְ סוֹרְרִים** |  | (כו) **קִרְיָה נֶאֱמָנָה** |

משמעות מבנה זה מדגיש ומעצים את **המהפך והתיקון** הגדול אשר יבוא על ירושלים, אשר תהפך שוב להיות מעיר של זנות ורצח - לעיר של צדק ונאמנות.

1. כדי לתאר את **המהפך** שיתרחש בירושלים בעתיד, ישעיהו משתמש **בשני מבנים ספרותיים**. מה הן? בסס את תשובתך על הכתוב.

פסוקי הסיום - כיצד הרשעה תמוגר?

ישעיהו פרק א

(כט) כִּי יֵבֹשׁוּ מֵאֵילִים אֲשֶׁר חֲמַדְתֶּם, וְתַחְפְּרוּ מֵהַגַּנּוֹת אֲשֶׁר בְּחַרְתֶּם:

(ל) כִּי תִהְיוּ כְּאֵלָה נֹבֶלֶת עָלֶהָ, וּכְגַנָּה אֲשֶׁר מַיִם אֵין לָהּ:

(לא) וְהָיָה הֶחָסֹן לִנְעֹרֶת, וּפֹעֲלוֹ לְנִיצוֹץ, וּבָעֲרוּ שְׁנֵיהֶם יַחְדָּו וְאֵין מְכַבֶּה: ס

פסוקי הסיום (כח-לא) מבטיחים את כילוי הרשעה.

בפסוקים ל-לא, מדמה הנביא את מפלת הרשעים במשל של **כיליון ובערת צמחיה יבשה**:

כְּאֵלָה - נֹבֶלֶת עָלֶהָ

וּכְגַנָּה - אֲשֶׁר מַיִם אֵין לָהּ

וְהָיָה (העץ) הֶחָסֹן - לִנְעֹרֶת

וּפֹעֲלוֹ - לְנִיצוֹץ (הרשע שפעל יהיה לניצוץ אש)

וּבָעֲרוּ שְׁנֵיהֶם יַחְדָּו (הרשע ועושרו ישרפן ביחד) - וְאֵין מְכַבֶּה